แบงก์ล็อกเป้าธุรกิจรายเล็กปล่อยกู้3เท่า
ธุรกิจไซส์เล็กมีโอกาสเข้าถึงแหล่งเงินกู้
1 ก.ย. 2554

ธุรกิจไซส์เล็กมีโอกาสเข้าถึงแหล่งเงินกู้ 
ธนาคารพาณิชย์รุกสินเชื่อเต็มที่ กสิกรให้ 3 เท่า ของเงินฝากขอโอ/ดี
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ธนาคารจะเริ่มรุกตลาดสินเชื่อเอสเอ็มอีรายย่อยที่มียอดขายไม่เกินปีละ 50 ล้านบาท อย่างเต็มที่ ซึ่งผู้ประกอบการธุรกิจกลุ่มนี้มีอยู่จำนวนมากในเมืองไทย ทั้งร้านดอกไม้ ร้านหนังสือ ร้านอาหาร และร้านเสื้อผ้า ซึ่งเป็นกลุ่มที่ได้รับประโยชน์จากนโยบายกระตุ้นการบริโภคภายในประเทศของรัฐบาลและมีโอกาสเติบโตทางธุรกิจสูง แต่ยังเข้าถึงแหล่งเงินกู้น้อยมาก
ทั้งนี้ จากการศึกษาพบว่า ร้านค้ารายย่อยประเภทนี้มีอยู่ทั่วประเทศกว่า 1.9 ล้านแห่ง คิดเป็นสัดส่วนถึง 64% ของธุรกิจเอสเอ็มอีโดยรวม และมีความต้องการสินเชื่อเพื่อขยายธุรกิจกว่า 6 แสนล้านบาท 
นายปกรณ์ กล่าวว่า ธนาคารได้พัฒนาสินเชื่อเอสเอ็มอีเพื่อร้านค้ากสิกรไทย เพื่อให้เงินทุนหมุนเวียนแก่ลูกค้ากลุ่มนี้เพื่อขยายกิจการ โดยลูกค้าสามารถนำบัญชีเงินฝากมาเป็นหลักประกันเพื่อขอวงเงินกู้เบิกเกินบัญชี (โอ/ดี) ได้ถึง 3 เท่าของหลักประกัน ธนาคารจะคิดอัตราดอกเบี้ยเอ็มอาร์อาร์บวก 3 หรือเฉลี่ยแค่ปีละ9-10% จากนั้นลูกค้าต้องทยอยฝากเงินเข้าบัญชีเท่าๆ กันทุกเดือน เพื่อชดเชยวงเงินส่วนต่างที่ไม่ได้ค้ำประกันภายใน 3 ปีโดยตั้งเป้าการปล่อยสินเชื่อเพื่อร้านค้ารายย่อยไว้ 2,000 ล้านบาท 
“ที่ผ่านมายังไม่มีใครเข้ามาลุยตลาดนี้อย่างจริงจัง เพราะลูกค้ากลุ่มนี้มีความเสี่ยงสูง ทำให้ต้องใช้หลักประกัน หรือมีการค้ำประกันจาก บสย.เพื่อเข้าถึงแหล่งเงินทุน ทำให้หลายรายต้องหันไปใช้เงินกู้นอกระบบหรือสินเชื่อบุคคล ซึ่งต้องจ่ายดอกเบี้ยแพง จึงคิดว่าแคมเปญนี้จะช่วยให้สินเชื่อเอสเอ็มอีรายย่อยในปีนี้เติบโตได้ 10-15% และมีสัดส่วนเพิ่มขึ้นเป็น 35% ของฐานสินเชื่อ 4.2 แสนล้านบาท”นายปกรณ์ กล่าว 
นายเวทย์ นุชเจริญ รองกรรมการผู้จัดการ สายงานธุรกิจขนาดกลาง ธนาคารกรุงไทย กล่าวว่า ธนาคารมีแผนเพิ่มสัดส่วนลูกค้าเอสเอ็มอีรายย่อยจากเพิ่มขึ้นเป็น 60% จากปัจจุบันอยู่ที่ 40% ของฐานสินเชื่อ 2.4 แสนล้านบาท โดยเฉพาะกลุ่มที่มียอดขายระหว่าง 5-10 ล้านบาทต่อปี ซึ่งได้รับอานิสงส์จากการใช้จ่ายภายในประเทศที่เพิ่มขึ้นจากนโยบายกระตุ้นเศรษฐกิจของภาครัฐ
“ธุรกิจเอสเอ็มอีที่ใช้สินเชื่อในปัจจุบันมีอยู่เพียง 5 แสนรายเท่านั้น จากผู้ประกอบการทั้งหมดร่วม 3 ล้านราย การที่ประเทศหันมาเพิ่มการบริโภคภายในประเทศแทน กลุ่มที่ได้ประโยชน์คือกลุ่มธุรกิจรายย่อย” นายเวทย์ กล่าว
นายศิริชัย สมบัติศิริ รองผู้จัดการใหญ่ กลุ่มลูกค้าธุรกิจ ธนาคารไทยพาณิชย์ กล่าวว่า ธนาคารคาดว่าจากนี้ธุรกิจรายย่อยจะเริ่มเป็นที่สนใจมากขึ้น จากนโยบายจากภาครัฐที่จะช่วยเพิ่มโอกาสในการเติบโตและผลตอบแทนที่ดีกว่าธุรกิจขนาดกลาง แต่ก็ต้องประเมินความเสี่ยงของลูกค้าแต่ละราย